আল্লাহর সাহায্যের বরকতেই ক্ষুদ্র মুসলিম বাহিনী পরাজিত করেছে বিশাল রোমান বাহিনীকে। পরাজিত করেছে সে আমলের বিশ্বশক্তি পারস্য সাম্রাজ্যকে। মুসলমানদের লড়াই কোন ভাষা, ভূগোল বা সম্পদের বিবাদ নিয়ে ছিল না। ছিল না কোন ব্যক্তি বা রাজ পরিবারের সাম্রাজ্য বাড়াতে। বরং সে লড়াই ছিল আল্লাহর জমিনে তাঁরই শরিয়তী বিধান প্রতিষ্ঠার। এ লড়াইগুলো ছিল পরিপূর্ণ ইসলামী রাষ্ট্রবিপ্লবের। এ লড়াই মহান আল্লাহর ইচ্ছা “লি ইউযহিরাহু আলাদ্দীনে কুল্লিহী” অর্থাৎ সকল ধর্ম ও জীবনদর্শন বা ইজমের উপর ইসলামকে বিজয়ী করার। ফলে এ লড়াইয়ের চেয়ে খালেছ জিহাদ আর কি হতে পারে? এমন লড়াইয়ে মহান আল্লাহতায়ালা তার ফেরেশতাদের জমিনে নামিয়ে সাহায্য করবেন– তা নিয়ে কি সন্দেহ আছে? যে ব্যক্তি সন্দেহ করে তাকে কি মুসলমান বলা যায়? সেটি তো কোরআনী সত্যের অস্বীকার। ইসলামকে বিজয়ী করার লড়াই তো খোদ মহান আল্লাহর। ফলে এমন লড়াইয়ে বিজয় আনার বিষয়টি একান্তই তাঁর। ঈমানদারগণ সে লড়াইয়ে আল্লাহর সাহায্যকারি মাত্র। আর এরূপ সাহায্যকারী হওয়ার মধ্য দিয়েই চুড়ান্ত পরীক্ষাটি হয় বান্দাহর ঈমানদারীর। নইলে সে কাজটি মহান আল্লাহর সামান্য নির্দেশেই হতে পারতো। ইসলামের শেষ নবী (সাঃ)এ দুনিয়া থেকে বিদায় নিয়েছেন। কিন্তু মহান রাব্বুল আলামীন তো আছেন। এবং চিরকাল থাকবেন। আছে তাঁর বিশাল ফেরেশতা বাহিনীও। মুসলমানদের হাতে রোমান সাম্রাজ্য পরাজিত হয়েছে, রোমান রাজধানী কন্সটান্টিনোপল দখল হয়েছে, পারস্য ও সোভিয়েত রাশিয়ার মত বিশ্বশক্তি পরাজিত ও বিলুপ্ত হয়েছে - তা তো নবী (সাঃ)এর ইন্তেকালের পর। তবে সাহায্য প্রেরণের আগে মহান আল্লাহতায়ালা মুসলমানদের নিজস্ব বিনিয়োগটি দেখতে চান। সে দেখাটিই মহান আল্লাহর সর্বকালের সূন্নত। তাই ইসলামী রাষ্ট্র বিপ্লবের কাজের শুরু হতে হবে মহান আল্লাহর এ মিশনে ঈমানদারদের নিজস্ব বিনিয়োগ বাড়ানোর মধ্য দিয়ে। সেটি নিজেদের সময়, মেধা, শ্রম, অর্থ ও রক্তের বিনিয়োগের মধ্য দিয়ে। এরপরই শুরু হয় মহান আল্লাহর বিনিয়োগ। তখন শুরু হয় লাগাতর বিজয়ও। মহান আল্লাহ সে বিজয়ের খোশখবর শুনিয়েছেন এভাবে, “তোমরা হীনবল হয়ো না, দুঃখিতও হয়ো না। তোমরাই বিজয়ী, যদি তোমরা মু’মিন হও।”-সুরা আল ইমরান, আয়াত ১৩৯। ফলে তখন যেটি শতভাগ অসম্ভব হয় তা হলো পরাজয়। পবিত্র কোরআনে সে সুখবরটিও এসেছে এভাবে, “আল্লাহ তোমাদেরকে সাহায্য করলে তোমাদের উপর জয়ী হবার কেউ থাকবে না।”- সুরা আল ইমরান, আয়াত ১৬০। আর প্রকৃত ঈমানদারদের বিজয় সে সুনিশ্চিত এবং পরাজয় যে অসম্ভব সেটি শুধু পবিত্র কোরআনের শিক্ষাই নয়, মুসলিম ইতিহাসেরও। মুসলমানদের আজকের সকল ব্যর্থতা ও পরাজয়ের কারণ ইসলামের ব্যর্থতা নয়। ব্যর্থতা নয় রোড ম্যাপের। বরং এ ব্যর্থতার কারণটি হলো, নিজেদের প্রকৃত মুসলমান রূপে বেড়ে না উঠায়। সেটি সিরাতুল মোস্তাকিম থেকে পথভ্রষ্টতায়। এরই ফলে বিপুল বিফলতা বেড়েছে নিজেদের কল্যানে নিজেদের জানমালের বিনিয়োগে। যা উচিত ছিল তার উল্টোটি হয়েছে। বিশাল শ্রম, অর্থ ও মেধার বিনিয়োগ বেড়েছে পরিবার, সমাজ ও রাষ্ট্র জুড়ে দুর্বৃত্তি ও পাপাচার বাড়াতে। ফলে দুনিয়ার ব্যর্থতার সাথে বেড়ে চলেছে আখেরাতে ব্যর্থ হওয়ার সম্ভাবনাও। তাই বিজয় আনতে হলে বিপুল বিনিয়োগ বাড়াতে হবে মুসলমানদের প্রকৃত ঈমানদার রূপে গড়ে তোলায়। নইলে রাজনীতির সংস্কার, অর্থনীতির সংস্কার, শিক্ষার সংস্কার বা সাংস্কৃতিক সংস্কার -কোন সংস্কারই সফল হবে না। ইসলামের নামে গন্ডায় গন্ডায় দল গড়েও তখন লাভ হবে না। যারা ইসলামী রাষ্ট্র বিপ্লবের স্বপ্ন দেখেন অন্ততঃ তাদের চেতনায় এ সত্য বিষয়গুলোকে সূর্য্যের ন্যায় সব সময় জ্বল জ্বল থাকা উচিত। ইসলামী রাষ্ট্রবিপ্লবের সমগ্র পথটি চলতে হবে সে জ্ঞানের আলোতেই। নইলে অতীতের ন্যায় ভবিষ্যতেও অসম্ভব হবে পথভ্রষ্টতা ও পরাজয় এড়ানো ।